Diari Oficial de la Generalitat Valenciana


Sumari del DOGV 7513, del 27-04-2015 (2015/3716)

DECRET 50/2015, de 24 d'abril, del Consell, pel qual es regula el procediment específic de dissolució de les mancomunitats de la Comunitat Valenciana per incompliment de la disposició transitòria onzena de la Llei 27/2013, de 27 de desembre, de Racionalització i Sostenibilitat de l'Administració Local.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/04/24/50/dof/vci/html**

### Dades del document

Número de DOGV
:   7513

Data del DOGV
:   27-04-2015

Secció del DOGV
:   I. DISPOSICIONS GENERALS

Número del document
:   2015/3716


Data del document
:   24-04-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Descriptors 

:   * Conselleria de Presidència i Agricultura, Pesca, Alimentació i Aigua
    * associació d'entitats locals
    * legislació
    * administració local
    * associació de municipis
    * reglament intern

DECRET 50/2015, de 24 d'abril, del Consell, pel qual es regula el procediment específic de dissolució de les mancomunitats de la Comunitat Valenciana per incompliment de la disposició transitòria onzena de la Llei 27/2013, de 27 de desembre, de Racionalització i Sostenibilitat de l'Administració Local. [2015/3716]  
PREÀMBUL  
  
La Llei 27/2013, de 27 de desembre, de Racionalització i Sostenibilitat de l'Administració Local, ha introduït en la disposició transitòria onzena un manament impositiu dirigit a totes les mancomunitats amb l'objecte que «en el termini de sis mesos des que entre en vigor, adapten els seus estatuts al que preveu l'article 44 de la Llei 7/1985, de 2 d'abril, reguladora de les bases del règim local, per a no incórrer en causa de dissolució».  
La disposició indicada establix que l'expedient per a la dissolució l'iniciarà i el resoldrà l'òrgan de govern de la comunitat autònoma, i en tot cas comportarà:  
a) Que el personal que estiga al servici de la mancomunitat dissolta quedarà incorporat en les entitats locals que en formaven part d'acord amb el que preveuen els seus estatuts.  
b) Les entitats locals que formen part de la mancomunitat dissolta quedaran subrogades en tots els seus drets i obligacions.  
La disposició transitòria onzena no indica res en relació amb el procediment per a portar a efecte la dissolució de les mancomunitats que no s'hagen adaptat a l'article 44 de la Llei 7/1985, de 2 d'abril, excepte el relatiu a l'òrgan competent per a la iniciació i resolució.  
  
Per la seua banda, la Comunitat Valenciana regula en el capítol II del títol VI de la Llei 8/2010, de 23 de juny, de la Generalitat, de Règim Local de la Comunitat Valenciana, el règim jurídic aplicable a les seues mancomunitats. En concret, i quant a la dissolució, l'article 95 de l'esmentada norma remet al procediment que per a la seua constitució regula l'article 93, que respecta els aspectes essencials previstos en l'apartat 3 de l'article 44 de la Llei 7/1985, de 2 d'abril.  
  
No obstant això, i atés que este procediment s'emmarca en el context d'una decisió voluntària de la mancomunitat, resulta de difícil aplicació a la dissolució imposada pel legislador estatal, que opera automàticament quan la mancomunitat incorre en l'incompliment d'adaptació dels seus estatuts en els termes que manifesta la disposició transitòria onzena de la Llei 27/2013, de 27 de desembre.   
Per tant, i amb l'objecte de poder dur a terme la dissolució de les mancomunitats integrades per municipis de la Comunitat Valenciana que no s'adapten a l'article 44 de la Llei reguladora de les bases del règim local, en el termini de sis mesos des de l'entrada en vigor de la Llei 27/2013, de 27 de desembre, es considera adequat regular un procediment que garantisca els principis de contradicció, transparència i seguretat jurídica que han de presidir qualsevol actuació de les administracions públiques.  
En virtut de les competències atribuïdes a la Generalitat en matèria de règim local per l'article 49.1.8 de l'Estatut d'Autonomia de la Comunitat Valenciana, i tenint en compte el que establixen els articles 18.f i 43 de la Llei 5/1983, de 30 de desembre, de la Generalitat, del Consell, a proposta del conseller de Presidència i Agricultura, Pesca, Alimentació i Aigua, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 24 d'abril de 2015,  
  
DECRETE  
  
Article 1. Objecte i àmbit de l'aplicació  
Este decret té com a objecte regular el procediment específic de dissolució de les mancomunitats integrades per municipis de la Comunitat Valenciana quan incórreguen en la causa de dissolució prevista en la disposició transitòria onzena de la Llei 27/2013, de 27 de desembre, de Racionalització i Sostenibilitat de l'Administració Local.  
Article 2. Procediment de dissolució  
Transcorregut el termini previst en la disposició transitòria onzena de la Llei 27/2013, de 27 de desembre, sense que per part de la mancomunitat s'haja adoptat l'acord d'iniciació del procediment d'adaptació a l'article 44 de la Llei 7/1985, de 2 d'abril, es portarà a efecte la dissolució de la mancomunitat complint els tràmits següents:  
  
1. El procediment de dissolució s'iniciarà d'ofici, per mitjà d'un acord adoptat pel Consell, a proposta de la persona titular de la conselleria competent en matèria d'administració local.  
2. La conselleria competent en matèria d'administració local notificarà l'acord a la diputació provincial per a l'emissió d'informe, així com a les entitats que resulten interessades, entre les quals estaran, necessàriament, la mancomunitat afectada i els municipis que la constituïxen, a fi que en el termini d'un mes formulen les alegacions que consideren oportunes. Simultàniament s'obrirà un tràmit d'informació pública, pel termini d'un mes, en els ajuntaments dels municipis membres de la mancomunitat i en la seua seu social.   
  
3. Si hi haguera alegacions, l'òrgan encarregat de la tramitació del procediment resoldrà el que siga procedent i ho notificarà als alegants.  
  
4. Amb caràcter previ a la redacció de la proposta de resolució es donarà tràmit d'audiència als interessats perquè, en el termini de quinze dies, puguen alegar i presentar els documents i justificacions que consideren oportuns. Es prescindirà d'este tràmit quan no s'hagen formulat alegacions en el procediment.  
5. A proposta de la persona titular de la conselleria competent en matèria d'administració local, el Consell resoldrà sobre la dissolució de la mancomunitat.   
6. L'acord del Consell es publicarà en el Diari Oficial de la Comunitat Valenciana, es notificarà als interessats i es comunicarà a la direcció general competent en matèria d'administració local a l'efecte d'inscriure la dissolució en el Registre d'Entitats Locals de la Comunitat Valenciana. Una comunicació anàloga es farà al ministeri competent en matèria d'administració local a fi d'inscriure la dissolució de la mancomunitat en el Registre d'Entitats Locals.   
  
  
Article 3. Termini per a resoldre i notificar  
El termini màxim per a resoldre i notificar el procediment de dissolució d'una mancomunitat per incórrer en l'incompliment de la disposició transitòria onzena de la Llei 27/2013, de 27 de desembre, serà de sis mesos. Este termini se suspendrà en els supòsits previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
DISPOSICIONS FINALS  
  
Primera. Desplegament  
Es faculta la persona titular de la conselleria competent en matèria d'administració local per a dictar totes les disposicions que considere necessàries per al desplegament i execució d'este decret.  
  
Segona. Entrada en vigor  
Este decret entrarà en vigor l'endemà que es publique en el Diari Oficial de la Comunitat Valenciana.  
  
València, 24 d'abril de 2015  
  
El president de la Generalitat,  
ALBERTO FABRA PART  
  
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER


Còpia Permalink ELI